Beeld, Die Burger en Volksblad sê: EFF se heerssug hou bedreiging vir hele land in | Netwerk24
Strydros Afrika se Blitsbok-kontrak sneuwel weens pandemie
Die legendariese sewesrugbyspeler Cecil Afrika se loopbaan as Blitsbok het ná langer as 'n dekade geëindig, met sy kontrak wat nie weer hernu gaan word nie.
19 Desember 2019 00:00
Siniese Suid-Afrikaners wat die EFF as 'n partypolitieke spektakel onder luidrugtige windeiers afmaak, kan hul fout te laat besef.
Die rooi barette onder opperbevelvoerder Julius Malema is 'n gedugte politieke mag. Die EFF se tweede nasionale volksvergadering, glo teen R32 miljoen, by Nasrec, wys min skort met die party se verbeelding en eiewaan.
Die rooi brigade bedreig meer as net die ANC wie se lede hy afrokkel. Sy kwalik verskuilde sug na totalitêre diktatuur sal kom teen die gewone prys vir sy proletariaat – en die hele land.
Net 'n EFF-regering, oor Suid-Afrika en dan die hele Afrika, sal die party en sy leier tevrede stel.
Malema en sy militante kornuite weet hoe om watter are raak te boor. Die droom van 'n groter Afrika-voetspoor vir die EFF word oor die boeg van die val van imperialistiese regerings en van 'n sosiale bestel ná kolonialisme verkoop. En raai wie die diktator van 'n verenigde Afrika sou wees?
Dit kom van die party wat in die ses jaar sedert sy eerste volksvergadering in Desember 2013 sterk gegroei het. In verkiesing 2019 was dit al 'n groter party wat nasionale steun gewen het. Dit hou nou bykans 1,9 miljoen stemme en 44 parlementêre poste en is met 10,8% steun die derde grootste politieke party. In Noordwes, Mpumalanga en Limpopo is dit die amptelike opposisie.
Die opmars is te danke aan die EFF se veldtog teen Jacob Zuma as staatshoof, aanvoeling vir handelsmerk-bemarking (soos die keuse van rooi werkers-oorpakke en 'n militaristiese inslag), populistiese retoriek (met rasgebaseerde uitsprake), die mitiese aura van sy leier (van die 3 800 afgevaardigdes het voor hom gekniel) en robuuste styl, selfs al lei dit tot geweld.
Jong mense, werkers en die nuwe middelklas is ontvanklik vir die revolusionêre toonaard en vir die party se breedsprakige aanwending van mag.
Die EFF muilband die media; sy leiers leef rojaal op kapitalistiese vette; hulle kom (sover) weg met korrupsie (VBS en elders); sy onaantasbare leiers (met Malema en Floyd Shivambu weer nommers een en twee) hou hulle regsverhewe, en rassisme en parlementêre boewery word bewonder.